Jes Lunde (SF), 1997-12-17:
Man må jo sige, at det her lovforslag i hele sin omtale både her i Folketingssalen og i pressen har fået al den dramatik, det kan trække, og mere til.
Men der er slet ikke baggrund for de voldsomme avisoverskrifter, der har været, og der er heller ikke baggrund for de voldsomme armsving, som V og K foretager i denne sag.
Det er såmænd et stille og fredeligt forslag, der går ud på, at de steder, hvor man kan konstatere at ligningsarbejdet ikke fungerer i dag eller ikke er effektivt nok - enten fordi det er for komplicerede selskaber med transnationale aktiviteter og andre ting, som kommunerne ikke har ressourcer til at gennemskue, kommunerne sidder med, eller fordi det er kommuner, som har valgt simpelt hen at sjofle ligningsarbejdet ved ikke at gennemføre en ordentlig ligning af selskaber - skal der være mulighed for, at skatteministeren i almindelige, lovlydige skatteyderes interesse kan gribe ind.
For det er uholdbart for alle dem, der bor i en kommune, hvor der lignes ordentligt, det er uholdbart for alle dem, der er selvstændige erhvervsdrivende uden at være i selskabsform, og det er uholdbart for lønmodtagerne at se på, at der er dele af selskabsligningen, der slet ikke fungerer i øjeblikket, at der er et skatteprovenu, der ikke kommer i kassen, og at der er mennesker, der ikke betaler den skat, de skal.
Det er i al sin gribende enkelhed det, det her drejer sig om, og forudsætningen for, at vi kan få rettet op på de ting, er nu engang, at skatteministeren får de bemyndigelser, der skal til for at kunne sætte det igennem.
Det ændringsforslag, vi har aftalt med skatteministeren i anden runde i forhold til andenbehandlingen her, er så et ændringsforslag, der sikrer, at de faglige miljøer kan bevares. Men jeg vil da gerne sige, at det er et ændringsforslag, der er lavet under indtryk af den tumult, der har været ude i kommunerne.
For vi begyndte jo pludselig at høre rygter om, at der var nogle kommuner, der mente, at de så kunne foretage obstruktion ved at smide alt dette ligningsarbejde fra sig under henvisning til, at det nu var et statsligt anliggende.
Og først da kommunerne begyndte at fremføre den påstand, at de kunne overveje at foretage obstruktion, begyndte der at være fare for, at der kunne komme massefyringer.
Men det er selvfølgelig helt uhensigtsmæssigt, og det vil vi ikke være med til, og derfor sikrer vi os nu med en ekstraparagraf, der giver skatteministeren bemyndigelse til at pålægge kommunerne at fastholde ligningsarbejdet, hvis skatteministeren mener, at dét er den mest effektive løsning.
Og efter at vi nu også har lukket det hul, som først opstod, da KL begyndt at være dybt usaglig, er der ikke noget tilbage at komme efter.
Og vi er indstillede på en god forhandling i løbet af foråret om, hvordan vi udmønter det her klogest i praksis, og det ved jeg at regeringen også er.
Og der er altså ikke grund til den bekymring, der har været.
Men jeg tror også, det er, fordi V og K har pustet til det, at der er skabt usikkerhed blandt de ansatte ude i kommunerne.
Og jeg kan sådan set godt forstå, at de føler sig utrygge, når armsvingene hos V og K bliver så store, men jeg kan berolige dem med, at det ikke er hensigten at foretage nogen voldsomme og dramatiske omlægninger.
Og de steder, hvor den kommunale ligning fungerer godt, de steder, hvor der er gode faglige miljøer, dér behøver man ikke at regne med nogen som helst ændringer i forhold til det her.
Det er kun dér, hvor man ikke magter sine opgaver, dér, hvor det ikke fungerer, indgrebene kommer, og det er vel egentlig også fair nok.